RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar is-segwitu għar-rilaxx għas-sena finanzjarja 2009 (Sommarju) /* KUMM/2011/0736 finali */





PREAMBOLU Dan huwa r-rapport tal-Kummissjoni lill-Parlament Ewropew (PE) u lill-Kunsill dwar is-segwitu għar-rilaxx għas-sena finanzjarja 2009[1], skont l-Artikolu 319(3) tat-Trattat dwar il-Funzjonament tal-Unjoni Ewropea, l-Artikolu 147 tar-Regolament Finanzjarju u l-Artikolu 119(5) tar-Regolament Finanzarju tal-Fondi Ewropew għall-Iżvilupp (FEŻ). Ir-rapport jiġbor fil-qosor it-tweġibiet tal-Kummissjoni għat-talbiet ewlenmin tal-PE u tal-Kunsill u hu akkumpanjat minn żewġ Dokumenti ta' Ħidma tal-Persunal tal-Kummissjoni (DĦPK) li fihom it-tweġibiet tal-Kummissjoni għal kull talba speċifika mill-Parlament u l-Kunsill (298 b'kollox). Fid-dokumenti ta' ħidma tal-persunal tal-Kummissjoni hemm, għal kull talba, referenza għall-paragrafu/i relevanti fid-dokumenti tal-Parlament Ewropew jew tal-Kunsill. Fir-riżoluzzjonijiet ta' rilaxx tal-PE il-Kummissjoni identifikat total ta' 213-il talba indirizzati lilha mill-Parlament Ewropew[2]. Għal 89 minn dawn, il-Kummissjoni taqbel li tieħu l-azzjoni mitluba mill-Parlament. Il-Kummissjoni tikkunsidra li diġà ttieħdet jew qed tittieħed l-azzjoni meħtieġa dwar 112-il talba, għalkemm f’xi wħud mill-każijiet hemm il-ħtieġa li r-riżultati tal-azzjonijiet jiġu eżaminati. Fl-aħħar nett, għal raġunijiet relatati mal-qafas legali eżistenti jew il-prerogattivi istituzzjonali tagħha, il-Kummissjoni ma tistax taċċetta 12 mit-talbiet li saru[3]. Il-Kummissjoni identifikat ukoll 85 talba indirizzati lilha mill-Kunsill fir-rakkomandazzjoni tiegħu lill-Parlament[4]. Għal 43 minn dawn, il-Kummissjoni taqbel li tieħu l-azzjoni mitluba mill-Kunsill. Il-Kummissjoni tikkunsidra li diġà ttieħdet jew qed tittieħed l-azzjoni meħtieġa dwar 42 talba, għalkemm f’xi wħud mill-każijiet hemm il-ħtieġa li r-riżultati tal-azzjonijiet jiġu eżaminati. M'hemm l-ebda talba li l-Kummissjoni ma tistax taċċetta għal raġunijiet marbuta mal-qafas legali eżistenti jew il-prerogattivi istituzzjonali tagħha. SOMMARJU TAT-TWEĠIBIET TAL-KUMMISSJONI GĦAT-TALBIET LI SARU MILL-PARLAMENT EWROPEW U MILL-KUNSILL FIR-RILAXX TAL-2009 L-AZZJONIJIET TA’ PRIJORITÀ Fir-riżoluzzjoni tiegħu, il-Parlament speċifikament enfasizza seba' azzjonijiet ta' prijorità ta' natura istituzzjonali u organizzattiva. Dawn it-talbiet ġew diskussi fit-tul matul il-proċedura tar-rilaxx u l-Kummissjoni kellha l-opportunità li tippreżenta l-fehmiet tagħha f'diversi skambji mal-Membri tal-kumitat għall-kontroll tal-baġit (CONT) u b'mod partikolari mar-rapporteur għar-rilaxx 2009. Matul dawn id-diskussjonijiet, ingħatat evidenza tal-impenn f'saħħtu tal-Kummissjoni fil-konfront ta' dawn il-problemi. Ir-riforma tal-proċedura kurrenti tar-rilaxx Ir-regoli applikabbli għall-proċedura ta' rilaxx, u b'mod partikolari l-limiti ta' żmien, huma stabbiliti fir-Regolament Finanzjarju (RF). Dan it-tqassir tal-proċedura sħiħa hu parti mid-diskussjoni dwar ir-reviżjoni tar-Regolament Finanzjarju li qed issir bħalissa. Il-Kummissjoni diġà stiednet lill-Awtorità tar-Rilaxx, il-Kunsill u l-Qorti Ewropea tal-Awdituri biex iwaqqfu grupp ta' ħidma biex jaħdem fuq riforma komprensiva tal-proċedura tar-rilaxx, bil-mira li jkun hemm skeda iqsar li tippermetti żmien biżżejjed għall-istituzzjonijiet involuti biex iħejju u jippreżentaw il-kontributi rispettivi tagħhom. Tista' tiġi organizzata konferenza biex jiġu diskussi l-konklużjonijiet ta' dan il-grupp ta' ħidma. Id-dikjarazzjonijiet nazzjonali tal-ġestjoni Sabiex issaħħaħ iżjed ir-responsabbiltà tal-Istati Membri skont l-Artikolu 317 tat-TFUE, fir-rapport tagħha għar-reviżjoni triennali tar-Regolament Finanzjarju (Artikolu 56) il-Kummissjoni inkludiet ir-rekwiżit għall-entitajiet responsabbli akkreditati fl-Istati Membri biex jipprovdu dikjarazzjonijiet annwali ta' ġestjoni li jkopru l-fondi kollha fil-ġestjoni kondiviża,[5] wara approċċ simili għal dak li kien applikat b'suċċess fis-settur agrikolu. Dikjarazzjonijet maniġerjali bħal dawn jipprovdu lill-Kummissjoni b'assigurazzjoni addizzjonali sostanzjali dwar l-użu tal-fondi tal-UE mill-Istati Membri. Fil-fehma tal-Kummissjoni d-dikjarazzjonijiet maniġerjali, awditjati minn awditur indipendenti, huma aktar xierqa biex wieħed jikseb assigurazzjoni mill-Istati Membri mid-dikjarazzjonijiet nazzjonali ta' bħalissa, u jsaħħu l-kooperazjoni mal-Istati Membri fl-implimentazzjoni tal-baġit. Wara perjodu raġonevoli ta' implimentazzjoni, il-Kummissjoni se tivvaluta l-valur miżjud ta' dawn id-dikjarazzjonijiet maniġerjali u tista' taħseb biex tipproponi approvazzjoni politika tal-proċess tal-irrappurtar u r-responsabbiltà li jinkludi d-dikjarazzjoni maniġerjali tal-assigurazzjoni. It-tlestija tal-istruttura ta' governanza tal-Kummissjoni L-implimentazzjoni tal-baġit hija ddelegata mill-Kulleġġ lid-Diretturi Ġenerali u l-Kapijiet tas-Servizz, li huma responsabbli mill-ġestjoni tajba u effiċjenti tar-riżorsi u mill-iżgurar tas-sistemi ta' kontroll adegwati u effettivi fis-servizzi tagħhom. Huma jirrappurtaw dwar il-prestazzjoni tad-doveri tagħhom fir-Rapporti ta' Attività Annwali (AAR), li jinkludu dikjarazzjoni ffirmata ta’ assigurazzjoni li tkopri l-legalità u r-regolarità tat-tranżazzjonijiet finanzjarji. L-assigurazzjoni tinkiseb permezz tal-eżaminazzjoni oġettiva ta' evidenza bl-iskop li tingħata valutazzjoni eżawrijenti tal-effikaċja tal-ġestjoni tar-riskju u tal-proċessi ta' kontroll u governanza. L-analiżi ssir mill-maniġment, li jwettaq monitoraġġ tas-sistemi ta' kontroll intern fuq bażi kontinwa, u minn awdituri interni u esterni. L-AAR huwa l-kanal ewlieni għad-Direttorati Ġenerali biex jiddokumentaw ir-responsabbiltà tagħhom lill-Kulleġġ. Il-Kummissjoni tikkunsidra li r-responsabbiltà maniġerjali assenjata lid-Diretturi Ġenerali m'għandiex titrattab billi jiżdiedu l-firem tal-Kummissarji jew tal-President. Madankollu, l-istruzzjonijiet permanenti dwar it-tħejjija tal-AARs kienu aġġornati sabiex id-Direttur Ġenerali jikkonferma biċ-ċar li l-elementi ewlenin tar-rapport tiegħu/tagħha u d-dikjarazzjoni tal-assigurazzjoni, inklużi r-riżervi maħsuba, jkunu nġiebu għall-attenzjoni tal-Kummissarju tiegħu/tagħha. Id-Diretturi Ġenerali kollha kkonformaw ma' dawn l-istruzzjonijiet permanenti fl-2011 għall-AARs tal-2010. Barra minn hekk, inġibdet l-attenzjoni tal-Kummissarji fil-laqgħa tal-Kulleġġ tat-23 ta' Frar 2011 dwar l-importanza tad-djalogu bejn id-DĠs u l-Kummissarji dwar l-abbozz tal-AAR u r-riżervi, skont l-istruzzjonijet permanenti u l-arranġamenti ta' ħidma dwar ir-relazzjonijiet bejn il-kabinetti u s-servizzi. L-attivazzjoni sistematika ta' interruzzjoni u sospensjoni ta' ħlasijiet Għall-perjodu bejn l-2007-2013 il-Fondi ta' Koeżjoni joperaw fi ħdan il-qafas stabbilit fir-Regolament 1083/2006[6] li fih bażi legali (Artikolu 91) għall-applikazzjoni ta' interruzzjonijiet fl-iskadenzi tal-ħlasijiet fil-livell operazzjonali għal 6 xhur, kif deċiż mid-Direttur Ġenerali, bħala l-ewwel pass għas-sospensjoni tal-ħlasijiet kif deċiż mill-Kummissjoni (Artikolu 92). L-interruzzjonijiet tal-iskadenzi għall-ħlasijiet huma strument aktar flessibbli biex l-Istati Membri jkunu jistgħu jikkoreġu d-dgħufijiet, għax huma immedjati u ma jirrikjedux deċiżjoni formali mill-Kulleġġ. Il-Kummissjoni ħadet passi biex tiżgura li dan l-istrument jintuża iżjed sistematikament, bħal-linji gwida komuni użati minn DĠ EMPL, DĠ REGIO u bosta Awtoritiajiet tal-Awditjar nazzjonali inklużi rekwiżiti ewlenin għall-valutazzjoni tal-effettività tas-sistemi tal-ġestjoni u l-kontroll fl-Istati Membri. Is-servizzi rrappurtaw dwar id-deċiżjonijiet kollha tal-interruzzjoni/sospensjoni fl-AAR tagħhom. Il-politika sistematika dwar l-interruzzjoni u s-sospensjoni tal-ħlasijiet intweriet fid-dettall fl-eżempji miġjuba quddiem il-Kumitat dwar il-Kontroll Baġitarju[7], li juru biċ-ċar li s-sekwenza fil-passi proċedurali u legali li jiskattaw l-interruzzjonijiet u s-sospensjonijiet hi segwita sistematikament u mingħajr xkiel mill-Kummissjoni. Fir-rigward tat-trażmissjoni tal-kopji tal-ittri ta' rkupru u ittri li jħabbru korrezzjonijiet finanzjarji lill-Parlamenti Nazzjonali u l-Istituzzjonijet Nazzjonali Supremi tal-Awditjar tal-Istati Membri kkonċernati, il-Kummissjoni tqis li hu f'idejn dawk il-korpi nfushom biex jiksbu l-informazzjoni mill-awtoritajiet nazzjonali tagħhom tal-ġestjoni u l-kontroll. Titjib tal-mekkaniżmi ta' korrezzjoni Diġà għal numru ta' snin, ġew imposti korrezzjonijiet finanzjarji meta kien hemm bżonn, ittejbet il-kwalità tad-dejta tal-Istati Membri dwar il-korrezzjonijiet u l-irkupri finanzjarji u l-Kummissjoni għamlet sforzi biex tippromwovi l-użu tal-aħjar prassi sabiex jiġi żgurat mekkaniżmu ta' rkupru ta' kwalità aħjar fil-livell tal-Istati Membri u fil-livell tal-UE. Is-servizzi tal-Kummissjoni li jħaddmu l-ġestjoni konġunta jirrappurtaw dwar il-korrezzjonijiet finanzjarji fl-AARs tagħhom mill-2007 u jipprovdu qasma ċara skont l-Istat Membru, skont il-perjodu tal-ipprogrammar u skont il-fond. Nota Nru 6 mal-kontijiet kienet ugwalment ikkumplimentata bl-inklużjoni ta' informazzjoni dettaljata dwar l-implimentazzjoni tal-korrezzjonijiet finanzjarji. Il-Kummissjoni tissottolinea fid-dominju tal-Koeżjoni l-ammonti kollha miftiehma bejn l-Istati Membri bħala korrezzjonijiet finanzjarji se jkunu implimentati. Fil-każ li l-Kummissjoni ma jkollhiex assikurazzjoni biżżejjed li l-korrezzjonijiet kollha jkunu ġew implimentati b'mod effettiv, hi tissospendi l-perjodu tal-għeluq u titlob azzjonijiet xierqa mill-Istat Membru. Is-servizzi tal-Kummissjoni qed iwettqu inkjesta speċifika tal-awditjar dwar is-sistemi tal-irkupru tal-Istati Membri[8], sabiex jiksbu assikurazzjoni dwar il-kwalità tad-dejta ppreżentata fid-dikjarazzjonijiet annwali dwar l-irkupri u l-irtirar. L-ewwel riżultati ta' dan l-eżerċizzju ta' awditjar huma mistennija li jiġu rrappurtati fl-AARs tal-2011. Il-Kummissjoni ttrażmettiet lill-Kumitat tal-Parlament informazzjoni ddetaljata dwar id-deċiżjonijiet kollha dwar l-interruzzjonijiet, is-sospensjonijiet u l-korrezzjonijiet finanzjarji, u ssodisfat it-talbiet kollha għall-informazzjoni[9]. B'mod speċifiku f'dak li jirrigwardja l-Agrikoltura, fejn ikunu jew jistgħu jkunu identifikati, ħlasijiet mhux dovuti b'riżultat tal-proċeduri ta' rilaxx ta' konformità, l-Istati Membri huma meħtieġa li jsegwuhom b'azzjonijiet ta' rkupru kontra l-benefiċjarji finali. Madankollu, anke fejn ma jkunx possibbli minħabba li l-korrezzjonijiet finanzjarji huma marbuta biss ma' defiċjenzi fis-sistemi ta' ġestjoni u kontroll tal-Istati Membri, il-korrezzjonijiet finanzjarji huma mezz importanti biex jittejbu dawn is-sistemi, u, għaldaqstant biex jiġu pprevenuti jew biex ikunu żvelati u rkuprati ħlasijiet irregolari lill-benefiċjarji finali. Il-verifika tal-konformità tikkontribwixxi għal-legalità u r-regolarità tat-tranżazzjonijiet fil-livell tal-benefiċjarji finali. Il-qafas regolatorju preżenti jikkunsidra l-korrezzjonijiet finanzjarji bħala miżuri li jirrestawraw ir-regolarità tal-infiq u biex iħarsu l-baġit tal-UE. Il-possibbiltà li jiġu interrotti l-iskadenzi tal-ħlasijiet u li jiġu imposti korrezzjonijiet finanzjarji taġixxi wkoll bħala inċentiv għall-Istat Membru biex itejjeb hu stess is-sistemi ta' ġestjoni u kontroll u jimplimenta l-korrezzjonijiet finanzjarji meħtieġa. Il-proposti għall-ġenerazzjoni li jmiss ta' programmi[10] jinkludu proposti mmirati li jħeġġu lill-Istati Membri biex jirkupraw il-korrezzjonijiet finanzjarji mill-benefiċjarji finali kull darba li dan ikun possibbli. Barra min hekk, tinkludi possibbiltà ġdida għall-Kummissjoni biex tikkanċella l-kontribuzzjonijiet tal-baġit kollha jew parti minnhom għal programm u tkun tista' ġġib l-irkupru mill-Istati Membri. L-għan hu li l-Kummissjoni tkun f'pożizzjoni li teskludi kull nefqa li tkun qed tikser il-liġi applikabbli tal-Unjoni u dik nazzjonali minn finanzjament tal-UE, inkluż b'rabta ma' defiċjenzi fis-sistemi ta' kontroll u ġestjoni tal-Istati Membri li ġew żvelati jew mill-Kummissjoni jew mill-Qorti Ewropea tal-Awdituri. Evalwatur tal-prestazzjoni Il-Kummissjoni se tippreżenta, qabel tmiem l-2011 l-ewwel rapport ta' evalwazzjoni skont l-Artikolu 318 at-TFUE. Il-Kummissjoni se tuża l-metodi ta' ħidma stabbiliti tagħha biex tippubblika u titrażmetti lill-PE ir-rapport u tinnota li s-Servizz tal-Awditjar Intern tal-Kummissjoni (IAS) jeżerċita l-awtorità independenti tiegħu stess fil-programmazzjoni tax-xogħol tiegħu tal-awditjar. Introduzzjoni ta' loġika ġdida ta' nfiq. Kif indikat fil-'Baġit għall-Ewropa 2020'[11], il-Kummissjoni se taħdem mal-awtorità leġiżlattiva biex tiżgura li l-prinċipji ta' simplifikazzjoni, ġestjoni finanzjarja soda u responsabbiltà jkunu integrati b'mod sħiħ fl-attività futura tal-ipprogrammar. F'dan il-kuntest, il-Kummissjoni diġà pproponiet miżuri ta' simplifikazzjoni fir-reviżjoni proposta tar-RF. Il-Kummissjoni fi tmiem l-2011 se toħroġ Komunikazzjoni ddedikata dwar is-simplifikazzjoni ladarba jkunu ppreżentati l-proposti kollha tagħha speċifiċi għas-setturi. Il-Kummissjoni tqis li l-fatt li tikseb valutazzjoni ġenerali ta' assigurazzjoni għal kull Qafas Finanzjarju Multiannwali, ma jżidx valur lill-istruttura ta' governanza annwali eżistenti li taħtha diġà jinsab għaddej proċess sħiħ u maqbul ta' responsabbilta fl-infiq. Kontrolli ex-post huma mmirati lejn l-identifikazzjoni u sussegwentement għall-korrezzjoni tal-iżbalji li ma setgħux jiġi identifikati fiż-żmien meta sar il-ħlas. Għall-programmi multiannwali, il-Kummissjoni tissorvelja r-rata tal-iżbalji residwi li tirriżulta wara l-korrezzjonijiet, jiġifieri fi tmiem iċ-ċiklu tal-kontroll. Numru ta' Direttorati Ġenerali, partikolarment fil-qasam tar-Riċerka, iddefinixxew l-objettiv intern tagħhom ta' kontroll fuq bażi multiannwali, f'termini ta' rata ta' żbalji residwi. Barra minn hekk, fil-politikia ta' Koeżjoni, il-Kummissjoni qed tipprevedi li twettaq analiżi tar-rata tal-iżbalji residwi għall-perjodu tal-Ipprogrammar tal-FEŻR 2000-2006 fuq il-bażi tal-eżerċizzji tal-awditjar li għandhom jitwettqu fl-2012 u tirrapporta r-riżultati wara. SEJBIET ġENERALI Kontijiet Il-Kummissjoni daħħlet fis-seħħ sistema robusta ta' kontabilità li matul l-aħħar 3 snin irriżultat f'opinjoni mhux kwalifikata dwar l-affidabilità tal-kontijiet. Il-Kummissjoni ssoktat ittejjeb il-metodi tagħha, permezz ta' azzjonijiet bħall-proġett tal-Kwalità tal-Kontabilità, sabiex tindirizza r-rimarki tal-Qorti u b'hekk tkompli tnaqqas ir-riskju ta' dikjarazzjonijiet mhux korretti. L-eżistenza ta' assi netti negattivi hi konsegwenza tal-applikazzjoni ta' kontabilità bbażata fuq id-dovuti għal istituzzjoni ffinanzjata minn baġit annwali. Obbligazzjonijiet (bħal drittijiet għal pensjoni u ammonti dovuti taħt il-FAEG) huma rreġistrati fil-kontijiet, filwaqt, skont ir-regoli tal-kontabilità tal-UE, garanziji bħal dawk mogħtija mill-Istati Membri biex jiġu ssodisfati dawn l-obbligazzjonijiet permezz ta' approprjazzjinijiet fil-baġits annwali, ma jaqgħux taħt id-definizzjoni ta' ass u għalhekk ma jkunux irreġistrati fil-kontijiet bħala tali, imma minflok ikunu żvelati fin-noti mal-kontijiet. L-istandards tal-kontabilità tal-UE huma konformi mal-istandards internazzjonali. Devjazzjoni minn dawn l-istandards tkun iġġorr magħha kwalifika tal-kontijiet mill-Qorti. Saret analiżi eżawrijenti fl-2004 fir-rigward tal-possibbiltà tal-ħolqien ta' fond għall-pensjonijiet u fl-aħħar intgħażlet is-soluzzjoni preżenti u ġiet inkorporata fir-Regolamenti tal-Persunal. Legalità u regolarità Il-Kummissjoni tqis li r-responsabbiltà tal-Istati Membri u l-assigurazzjoni li huma jipprovdu lill-Kummissjoni ssaħħew fil-leġiżlazzjoni preżenti, permezz tat-twaqqif tal-proċedura ta' approvazzjoni ex ante tas-sistemi tal-ġestjoni u l-kontroll u t-twaqqif tal-awtoritajiet tal-awditjar tal-programmi. Ir-Regolamenti preżenti tal-Fond Strutturali jipprovdu wkoll lill-Kummissjoni bl-għodod biex twettaq ir-rwol tagħha ta' superviżjoni f'każ li l-Istati Membri ma jirrispettawx l-obbligi tagħhom. Il-proposta tal-Kummissjoni għar-reviżjoni triennali tar-RF tinkludi rekwiżit ta' dikjarazzjonijiet ta' assigurazzjoni annwali tal-maniġment, flimkien ma' opinjoni indipendenti tal-awditjar tagħhom. Il-korp tal-awditjar japplika standards internazzjonali u metodoliġija miftiehma mal-Kummissjoni, u jkun soġġett għal kontrolli mill-Kummissjoni, u għall-iskrutinju tal-Qorti tal-Awdituri aktar tard. Ir-responsabbiltà u t-trasparenza tal-Istat Membru Is-servizzi tal-Kummissjoni jipprovdu fl-AARs tagħhom valutazzjoni tas-sistemi ta' ġestjoni u kontroll tal-Istati Membri u jikkunsidraw l-informazzjoni pprovduta mill-Istati Membri (li jinkludu fost l-oħrajn ir-Rapporti Annwali ta' Kontroll u s-Sommarji Annwali) meta joħorġu d-dikjarazzjonijiet tal-maniġment. Skont il-leġiżlazzjoni eżistenti dwar l-aċċess għad-dokumenti, id-deċiżjoni li s-Sommarji Annwali jsiru pubbliċi madankollu hija għall-Istati Membri kkonċernati għax huma huma l-awturi ta' dawn id-dokumenti. L-AARs jipprovdu għall-2010 informazzjoni estensiva għal kull Stat Membru, kull qasam ta' politika u kull perjodu ta' pprogrammar. Fir-Rapport ta' Sinteżi l-Kummissjoni tistabbilixxi l-miżuri li hi tqis li jkunu meħtieġa biex jiġu solvuti d-dgħufijiet sostanzjali li jkunu ġew identifikati. Il-kooperazzjoni bejn l-OLAF u d-DĠs tal-Fondi Strutturali ssaħħet[12] u d-dokument tal-Istrateġija f'dan ir-rigward qed ikun rivedut darbtejn fis-sena. L-għan hu biex tissaħħaħ il-valutazzjoni tar-riskju tal-frodi, li tiġi pprovduta aktar gwida għall-Istati Membri fil-prevenzjoni u s-sejbien tal-frodi u biex jiżdied il-livell ta' kuxjenza dwar il-frodi fis-servizzi u fl-Istati Membri Riskju tollerabbli ta' żbalji Fil-qafas tal-preparazzjoni ta' leġiżlazzjoni settorjali ġdida għall-perjodu 2014-2020, il-Kummissjoni se tipprovdi, fid-dikjarazzjonijiet finanzjarji leġiżlattivi, deskrizzjoni tal-istruttura tas-sistema tal-kontroll, stima dwar il-kostijiet u l-benefiċċji tal-kontrolli u r-riskju mistenni tan-nonkonformità mar-regoli applikabbli. Il-kunċett ta' riskju tollerabbli ta' żbalji hu maħsub bħala għodda maniġerjali biex titkejjel l-effettività tal-kontrolli. Il-Kummissjoni madankollu ssus biex ikun hemm approċċ ta' tolleranza żero għall-każijiet kollha ta' ġestjoni ħażina u frodi. Is-Servizz tal-Awditjar Intern tal-Kummissjoni Bħala parti mill-programm tagħha tal-awditjar għall-2011, l-IAS żviluppat il-prattika li twettaq ċertu numru ta' eżerċizzji tal-awditjar tal-prestazzjoni, li jiffukaw fuq l-effettività, l-effiċjenza u l-ekonomija fl-użu tar-riżorsi tal-UE. Il-Kummissjoni taqbel li tistieden l-IAS biex tiżviluppa aktar dawn l-aspetti fil-programmi futuri tagħha ta' awditjar. Awditjar uniku Il-qafas tal-Kummissjoni jissodisfa r-rekwiżit tal-Qorti li tkun teżisti 'katina ta' proċeduri ta' kontroll, u li kull livell ikollu objettivi speċifiċi ddefiniti li jikkunsidraw ix-xogħol tal-oħrajn'. L-istrutturi fis-seħħ għandhom l-għan li jevitaw id-dupplikazzjoni bla bżonn, u ma jpoġġux f'dubju r-rwol tal-Qorti bħala awditur estern, jew l-indipendenza ta' korpi oħra 'il barra mill-qafas ta' kontroll intern bħall-SAIs li jirrappurtaw lill-parlamenti nazzjonali. Trasparenza Il-Kummissjoni tikkunsidra li hi qed tissodisfa r-rekwiżiti tat-trasparenza kif definiti fl-Artikolu 30 tar-RF u l-Qorti tal-Ġustizzja m'esprimietx dubju dwar il-validità tar-RF. Madankollu l-Kummissjoni se tanalizza s-sentenzi relatati tal-Qorti[13] u tipproponi lill-awtorità leġiżlattiva d-dispożizzjonijiet meqjusa bħala meħtieġa biex jinżamm il-livell mitlub ta' trasparenza. Il-Kummissjoni hi tal-fehma li r-Rapport ta' Sinteżi mhuwiex l-istrument it-tajjeb biex tirrapporta dwar il-monitoraġġ tas-segwitu min-naħa tal-Istati Membri tal-obbligi tagħhom għall-pubblikazzjoni tad-dejta dwar il-benefiċjarji mingħajr dewmien żejjed. L-aħjar li tali segwitu jkun mehmuż mal-AARs tad-DĠ. Regolamenti tal-Persunal Fl-2011, il-Kummissjoni ħadet nota tal-abbozz tal-proposta li temenda r-Regolamenti tal-Persunal li tilħaq bilanċ bejn l-impetu meħtieġ għall-effiċjenza u l-ħila tal-istituzzjonijiet li jwettqu l-politiki tagħhom. Din il-proposta tikkumplimenta r-riforma tas-servizz ċivili fl-2004. Dawn l-abbozzi ta' proposti jipprovdu s-sisien ta' diskussjonijiet ma' rappreżentanti tal-persunal. Proposta formali tal-Kummissjoni għandha titressaq lill-Kunsill u lill-Parlament qabel tmiem l-2011. KONKLUżJONIJIET SPEċIFIċI L-agrikoltura u r-riżorsi naturali Il-Kummissjoni tikkunsidra li t-tnaqqis tar-rata tal-iżbalji fil-qasam tal-Agrikoltura jistgħu jitqiesu diġà bħala xejra. F'dak is-sens, rata ta’ żbalji li matul is-snin reċenti qiegħda qrib ta' 2% tikkonferma l-valutazzjoni ġenerali pożittiva tas-snin ta’ qabel. Naturalment il-Kummissjoni se tippersisti bl-isforzi tagħha biex tnaqqas ir-rata tal-iżbalji għall-infiq fl-agrikoltura 'l isfel mill-materjalità, b'mod partikolari billi tikkonċentra l-isforzi fl-oqsma tal-infiq b'inċidenza ogħla ta' żbalji, bħal ċerti miżuri tal-iżvilupp rurali. Kontinwament il-Kummissjoni qiegħda taħdem, flimkien mal-Istati Membri, biex tkompli ttejjeb il-funzjonament tas-Sistema Integrata tal-Amministrazzjoni u l-Kontroll (IACS) u l-affidabbiltà tas-Sistema tal-Identifikazzjoni tal-Pakketti ta' Art (LPIS) fiha. Mis-sena tat-talba tal-2010, l-Istati Membri huma metieġa li jwetqqu valutazzjoni annwali tal-kwalità tal-LPIS u biex jirrapportaw ir-riżultati. Filwaqt li l-2010 kienet l-ewwel sena tal-applikazzjoni, dan l-eżerċizzju ntwera li kient utli għall-Istati Membri fir-rigward tal-identifikazzjoni tal-oqsma li jirrikjedu attenzjoni. Kwalunkwe nuqqasijiet li jifdal jiġu segwiti permezz ta' proċeduri ta' approvazzjoni ta' konformità għall-protezzjoni tal-interessi finanzjarji tal-UE. Fil-qafas tar-riforma tal-politika agrikola komuni (PAK) post-2013 il-Kummissjoni se tkompli bl-isforzi tagħha biex tnaqqas aktar il-piż amministrattiv u tissimplifika l-politika[14]. Il-kwistjoni tad-definizzjoni ta' bdiewa attivi se tiġi ttrattata wkoll f'dan il-kuntest. Għall-eżerċizzju tad-DAS 2011, il-Kummissjoni se tipproponi laqgħat ta' tliet partijiet mal-Qorti Ewropea tal-Awdituri u l-awtoritajiet nazzjonali wkoll għall-qasam tal-Agrikoltura u r-riżorsi naturali, meta dawn ikunu mistennija jiffaċilitaw it-trattament tal-każi individwali tad-DAS. Il-Koeżjoni Programmi multinannwali tal-koeżjoni huma suġġetti għal saffi differenti ta' kontrolli, li jitwettqu fuq perjodu ta' bosta snin. Rata annwali tal-istimi tal-iżbalji, madankollu, ibbażata fuq ħlasijiet marbuta ma' sena finanzjarja partikolari, għalhekk tista' tiżvela figuri ogħla, peress li mhux is-saffi kollha ta' kontroll kienu effettivi sa issa. Il-Kummissjoni ser tissokta teżerċita b'mod rigoruż ir-rwol superviżorju tagħha billi tiżgura li l-Istati Membri jindirizzaw id-dgħufijiet li jinstabu fis-sistemi ta' ġestjoni u kontroll tagħhom, u kif ukoll billi tapplika twaqqif u sospensjonijiet ta' pagamenti, u anke korrezzjonijiet finanzjarji kull fejn meħtieġ. Il-Kummissjoni qed tibni fuq l-opinjonijiet annwali tal-awditjar maħruġa mill-awtoritajiet tal-awditjar u fuq ix-xogħol tal-awditjar tagħha stess. L-eżerċizzji tal-awditjar tal-Kummissjoni huma ffukati fuq programmi b'riskju għoli. l-AARs u ċ-ċifri pprovduti lill-Parlament Ewropew juru li l-biċċa l-kbira tad-dgħufijiet huma kkonċentrati fuq ftit Stati Membri. Wara r-rakkomadazzjoni u wara l-approvazzjoni tal-Kummissjoni, l-Istati Membri poġġew fis-seħħ pjanijiet ta' azzjoni nazzjonali ta' rimedju bil-għan li jtejbu l-effettività tas-sistemi u jiġu rimedjati l-kawżi ta' prestazzjoni baxxa għall-programmi tal-Istati Membri kkonċernati. Il-politika reġjonali kienet ikkonċernata b'mod partikolari b'irregolaritajiet marbuta mal-applikazzjoni skorretta tar-regoli dwar l-akkwisti pubbliċi. Il-Kummissjoni qed tieħu azzjoni biex tegħleb id-diffikultajiet identifikati. Skont l-Att dwar is-Suq Uniku l-Kummissjoni qed taħdem biex tippreżenta proposti għal reviżjoni tad-Direttivi sal-2012 u wieħed mill-muturi ewlenin se tkun is-simplifikazzjoni. L-imsieħba interessati se jkollhom opportunità li jikkontribwixxu f'dan il-proċess. Għall-perjodu 2007-2013 il-Kummissjoni għamlet investimenti sinjifikanti bil-quddiem f'termini ta' gwida, taħriġ u appoġġ lill-Istati Membri. Se tibqa' għaddejja bl-isforzi tagħha f'dan ir-rigward, u qed jiġu skambjati l-aħjar prattiċi. Qed jiġu pprovduti wkoll flejjes għall-assistenza teknika lill-Istati Membri biex jiżviluppaw il-kapaċità amministrattiva tagħhom. Il-Kummissjoni tappella lill-Istati Membri biex minn issa juru l-impenn tagħhom biex itejbu r-responsabbiltà billi fejn meħtieġ isaħħu l-miżuri ta' kontroll, b'mod partikolari fir-rigward tal-iċċekkjar maniġerjali qabel ma jiċċertifikaw in-nefqa lill-Kummissjoni u billi jimxu mal-gwida tagħha fuq sommarju annwali biex jagħmluhom bħala sors importanti addizzjonali ta' assigurazzjoni. Filwaqt li l-bażi legali għas-sommarji annwali ma tirrikjedix dikjarazzjoni ġenerali ta' assigurazzjoni, il-Kummissjoni tinkoraġġixxi lill-Istati Membri kollha biex jimxu mal-eżempju ta' dawk li fl-2010 inkludew dikjarazzjonijiet ta' assigurazzjoni. Il-Kummissjoni tat id-dettalji tal-miżuri meħuda fl-2010-2011 għall-oqsma u programmi żvelati ta' riskju għoli u li huma previsti għall-qafas legali futur, bi tweġiba għall-iżbalji żvelati mill-Qorti Ewropea tal-Awdituri mill-awditi tagħha stess[15]. Ir-riċerka, l-enerġija, it-trasport, l-affarijiet ekonomiċi u finanzjarji u l-edukazzjoni u ċ-ċittadinanza Id-dispożizzjonijiet dwar il-kostijiet eliġibbli għal finanzjament huma kumplessi u l-awditi żvelaw li d-differenzi fl-interpretazzjoni ta' dawn id-dispożizzjonijiet ikkawżaw il-parti l-kbira tal-iżbalji li nstabu. L-impatt sħiħ tal-miżuri ta' simplifikazzjoni proposti se jinħass primarjament fil-Programm Qafas li jmiss (PQ). Sakemm jiġu implimentati tali proposti, għall-FP7 il-Kummissjoni indirizzat il-problemi kkawżati permezz tar-regoli kumplessi tal-eliġġibbiltà permezz tal-adozzjoni tad-Deċiżjoni tal-24 ta' Jannar 2011[16] dwar tliet miżuri għas-simplifikazzjoni tal-implimentazzjoni tal-FP, marbuta wkoll mal-finanzjament tar-riċerka tal-SMEs. L-użu tal-kostijiet medji tal-persunal mill-benefiċjarji ġie ffaċilitat fi ħdan il-qafas legali eżistenti . Il-miżuri ta' simplifikazzjoni li ġew introdotti huma mistennija jnaqqsu aktar ir-rata ta' żbalji. Barra minn hekk, l-esperjenza biċ-ċertifikazzjoni ex-ante tal-metodoloġiji tal-kost se jitqiesu fit-tħejjija tar-regoli għall-perjodu li jmiss ta’ finanzjament. Il-Kummissjoni fasslet strateġija ta' kontroll immirata biex tiżgura l-legalità u r-regolarità tan-nefqa fuq bażi multiannwali għas-sejbien ta' kwalunkwe żbalji li ma setgħux jiġu identifikati qabel isir il-ħlas. Dan jinkiseb permezz ta' awditjar ex-post li jirkupra b'mod rigoruż kwalunkwe ammont li jinsab li jkun tħallas żejjed lill-benefiċjarji awditjati, anke għall-kuntratti mhux awditjati kull meta l-proċedura tal-estrapolazzjoni tkun relevanti u applikabbli. Barra minn hekk, il-komunikazzjoni dwar is-simplifikazzjoni tal-proċess ta' rkupru fil-qafas tal-implimentazzjoni tal-istrateġija tal-awditjar adottata fil-15 ta' Diċembru 2009 se tikkontribwixxi għal ġestjoni aħjar ta' ammonti rikoverabbli pendenti u biex jiġu ċċarati l-kriterji tal-eliġġibbiltà ta' taxxi jew imposti marbuta ma' kosti tal-persunal, li wasslu għall-iżbalji. Il-Kummissjoni wkoll evalwat ir-responsabbiltà u l-istrutturi organizzattivi tal-korpi komunitarji mwaqqfa biex jimplimentaw l-FP7 f'Diċembru tal-2010. Fir-rigward tal-edukazzjoni, il-programm Edukazzjoni Ewropa l-ġdid ser iġib simplifikazzjoni sinjifikanti permezz tal-eliminazzjoni tas-sottoprogrammi, tnaqqis fl-għadd totali ta’ attivitajiet u ż-żieda fl-użu tas-somom ta' flus f’daqqa. L-Għajnuna esterna, l-Iżvilupp u t-Tkabbir inklużi l-Fondi Ewropej għall-Iżvilupp Fir-rigward tat-tkabbir, il-Kummissjoni indirizzat l-osservazzjonijiet ewlenin tal-Qorti rigward il-kontrolli ex ante u tikkoopera mal-pajjiżi kandidati (potenzjali) sabiex ittejjeb is-sistemi ta' ġestjoni u kontroll u biex tiżgura li l-prattiċi tagħhom huma konformi mal-istandards tal-Unjoni. Il-Kummissjoni ġabret sett koerenti ta' struzzjonijiet li jipprovdu gwida għall-proċess tal-għoti tas-setgħat tal-ġestjoni. Għaddejjin l-isforzi tal-Kummissjoni għall-provvediment tal-assistenza fl-għarfien istituzzjonali. Jista' jiġi kkunsidrat li hemm progress konsistenti biex jiġu indirizzati l-korruzjoni, il-kunflitt ta' interess u l-prattiċi ħżiena l-oħra imma dawn xorta għandhom jibqgħu jitqiesu bħala problema. Il-qafas legali progressivament tpoġġa fis-seħħ u l-istituzzjonijiet u s-sistemi mġedda saru operazzjonali. Qed tinbet kultura ta' responsabbiltà politika permezz ta' inizjattivi ġudizzjarji riċenti li ttieħdu fil-pajjiżi benefiċjarji. Rigward l-għajnuna umanitarja, il-Kummissjoni qed iżżid il-monitoraġġ tal-użu taċ-ċentri tal-akkwisti umanitarji u nediet il-grupp ta' ħidma dwar il-valutazzjoni tal-proposti għall-għjanuna umanitarja fi Frar tal-2011. Qed tarmonizza u tissimplifika d-dokumentazzjoni tal-proċess ta' valutazzjoni u l-konklużjonijiet se jkunu vvalidati u implimentati mill-1 ta' Jannar 2012. Il-metodoloġija tal-kontrolli ex post tlestiet mis-Servizz għall-Istrumenti tal-Politika Estera – is-suċċessur ta' DĠ RELEX- għan-nefqa operazzjonali u se tkun imtejba aktar matul is-sena 2011 kollha fuq il-bażi tal-esperjenza miksuba. Fl-aħħar, il-kwistjoni tal-integrazzjoni ambjentali se tingħata prijorità għolja. Fir-rigward tal-Fond Ewropew għall-Iżvilupp, il-Kummissjoni se tkompli tipprovdi rappurtar estensiv dwar ir-riżultati miksuba u l-problemi ffaċċjati matul l-implimentazzjoni tal-operazzjonijiet tagħha tal-appoġġ tal-baġit. Reviżjoni komprensiva tal-infiq Fil-kuntest tat-tħejjija tal-Baġit tal-2012, il-Kummissjoni marret għal eżami eżawrijenti tal-programmi tal-infiq biex tidentifika l-oqsma għar-rimobilizzazzjoni. Bħala riżultat, il-Kummissjoni pproponiet marġini sostanzjali fi ħdan il-limiti varji tan-nefqa fid-dawl tal-prijoritajiet politiċi l-ġodda li jridu jiġu servuti. Talbiet lill-Kummissjoni rigward l-aġenziji Id-diskussjonijiet fi ħdan il-Grupp ta' Ħidma Inter-Istituzzjonali dwar l-Aġenziji huma mmirati biex itejbu l-effiċjenza u l-effettività tal-aġenziji b'mod ġenerali u jissimplifikaw l-istruttura ġenerali ta' governanza fi ħdan l-aġenziji u b'rabta mal-istituzzjonijeit tal-UE. Dan ix-xogħol mistenni jkun finalizzat sa tmiem l-2011. Rigward possibbiltà ta' fużjoni tal-Kulleġġ Ewropew tal-Pulizija mal-Europol, il-Kummissjoni se tippreżenta r-riżultat tal-valutazzjoni tal-impatt matul il-kors tal-2012, skont il-prinċipji miftiehma fil-Grupp ta Ħidma fir-rigward ta' kunsiderazzjonijiet għall-fużjoni. * * * [1] Rilaxx tal-Baġit Ġenerali 2009, Ir-Rapporti Speċjali tal-Qorti Ewropea tal-Awdituri fil-kuntest tar-Rilaxx tal-Kummissjoni, Rilaxx tal-FEŻ, Rilaxx tal-Aġenziji. [2] Referenzi tad-dokument P7_TA(2011)0194 u P7_TA(2011)0195 , disponibbli rispettivament fl-indirizzi tal-Web li ġejjin: http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0194+0+DOC+XML+V0//EN&language=EN#BKMD-87 [3] Ara t-talbiet 1, 18, 25, 71, 82, 86, 117, 156, 175, 179, 192 u 206. [4] Referenzi tad-dokument 5891/11 ADD 1 u 2, 5892/11 ADD 1, 5893/11 ADD 1, 5469/11 u 5894/11 ADD 1, ippubblikat fuq http://www.europarl.europa.eu/activities/committees/editoDisplay.do?language=MT&id=2&body=CONT [5] Dokument ta' ħidma li jipprovdi analiżi tal-proċess tal-assigurazzjoni f'ġestjoni kondiviża, evalwazzjoni tad-dikjarazzjonijiet nazzjonali maħruġa minn erba' Stati Membri u gwida dwar kif wieħed għandu jżid il-valur għal dan il-proċess tal-assigurazzjoni, intbagħat lill-Kumitat dwar il-Kontroll Baġitarju fi Frar tal-2011. [6] Regolament (KE) Nru 1083/2006 tal- 11 ta' Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999 [7] Ara l-memo mibgħut fit-2 ta' Mejju 2011 "Memorandum tad-DĠ REGIO dwar il-korrezzjonijiet u rkupri finanzjarji, interruzzjonijiet u sospensjonijiet" u l-memo mibgħut fit-18 ta' Marzu 2011, anness 3 (lista ta' interruzzjonijiet / sospensjonijiet FEŻR/FK u FES [8] Il-missjonijiet ta' kontroll bdew f'Settembru tal-2011 [9] Ara n-nota 7 ta' qiegħ il-paġna [10] Proposta għal Regolament tal-Parlament Ewropew u tal-Kunsill li jistabbilixxi dispożizzjonijiet komunit għall-Fondi Strutturali kollha (COM(2011)615) [11] COM(2011) 500. [12] bl-'Istrateġija Konġunta għall-Prevenzjoni tal-Frodi' aġġornata adottata f'Lulju 2010 [13] Il-kawżi C-92/09 u C-93/09 [14] Ara t-tweġiba ddettaljata numru 15 fid-Dokument ta' Ħidma tal-Persunal tal-Kummissjoni mehmuż rigward ir-Rakkomandazzjonijiet tal-Kunsill. [15] SEC (2011) 1179 finali, 6.10.2011 [16] C(2011) 174 finali, 24.1.2011